Stefanel S.p.A. is 'n Italiaanse mode-etiket wat in 1959 deur Carlo Stefanel (1925−1987) gevestig is en bekendheid verwerf het met sy breimodes en toebehore vir dames. Tot en met 2011 is ook mode vir mans onder die handelsmerk aangebied. Stefanel, wat sy hoofkwartier in Ponte di Piave in die provinsie Treviso het, beskik oor modewinkels in verskeie Europese lande en Suid-Korea. In die vroeë 21ste eeu het Stefanel, onder meer as gevolg van sterk mededinging deur ander modewinkelkettings soos die Spaanse onderneming Zara, en vanaf 2008, toe die Italiaanse ekonomie deur die internasionale finansiële krisis swaar getref is, verskeie kere in finansiële moeilikhede beland. Stefanel word deur baie ekonome, analiste, beleggers en bankiers intussen as "zombie-onderneming" geklassifiseer wat slegs deur goedkoop lenings aan die lewe gehou word. In die tienjaarperiode tot 2017 het die onderneming in nege jare verliese gely. In Januarie 2019 is die onderneming deur 'n geregshof in Treviso tyd gegun tot 15 April van dieselfde jaar om 'n plan vir sy herstrukturering voor te lê. Die termyn is intussen met sestig dae verleng.